b'\n_START_ARTICLE_\nKavalir z ro\xc5\xbeo\n_START_PARAGRAPH_\nKavalir z ro\xc5\xbeo (nem. Der Rosenkavalier op. 59) je komi\xc4\x8dna opera v treh dejanjih Richarda Straussa. Libreto je spisal Hugo von Hofmannsthal. Krstna predstava je bila 26. januarja 1911 v Dresdenu. \xc4\x8ceprav se operno dogajanje godi v \xc4\x8dasu rokokoja, je skladatelj vzel za podlago plesnega gibanja dunajski val\xc4\x8dek (razvil se je \xc5\xa1ele dobrih 100 let kasneje); taki ritmi se ponavljajo skozi vso partituro. V delu je sicer \xc5\xa1e ve\xc4\x8d tak\xc5\xa1nih drobnih \xc4\x8dasovnih in slogov\xc2\xadnih nesoglasij, kar pa ne vpliva na u\xc4\x8dinkovitost. Opera je bila pri ob\xc4\x8dinstvu lepo sprejeta in tako je postala del \xc5\xbeeleznega repertoarja. Na odru ljubljanske Opere je bilo delo uprizorjeno v prevodu Nika \xc5\xa0tritofa v sezoni 1935/1936.\n_START_SECTION_\nVsebina\n_START_PARAGRAPH_\nGodi se na Dunaju, v prvih letih vladavine Marije Terezije.\n_START_SECTION_\nPrvo dejanje\n_START_PARAGRAPH_\nMar\xc5\xa1alkina spalnica._NEWLINE_Po ljubezenski no\xc4\x8di z Oktavijanom se v mar\xc5\xa1alki vrstijo razli\xc4\x8dna \xc4\x8dustva, ker se boji, da bi se mar\xc5\xa1al pre\xc2\xadzgodaj vrnil z lova. Majhen zamor\xc4\x8dek prinese zajtrk. Iz predsobe se za\xc4\x8duje hrup in mar\xc5\xa1alka domneva, da se je mo\xc5\xbe vrnil. Oktavijan se mora skriti. Pri\xc5\xa1el pa ni general, temve\xc4\x8d bratranec Ochs, ki od slu\xc5\xbein\xc4\x8dadi zahteva prost vstop. Medtem se je Oktavijan preoblekel v sobarico; v trenutku, ko ho\xc4\x8de oditi, nasilno vstopi Ochs in zagleda sobarico, ki mu \xc5\xbee na prvi pogled ugaja. Ochs zaupa mar\xc5\xa1alki svojo zaroko s h\xc4\x8derko bogatega plemenita\xc5\xa1a Faninala, ki pa ni najbolj\xc5\xa1ega zdravja. Oktavijan ho\xc4\x8de odnesti zajtrk, toda Ochs naro\xc4\x8di, naj prinese tudi njemu hrane in tako prisili sobarico, da ostane in poslu\xc5\xa1a njegova naro\xc4\x8dila. Ochs pripoveduje mar\xc5\xa1alki, da bi potreboval za poroko stare\xc5\xa1ino, ki bi po starem plemi\xc5\xa1kem obi\xc4\x8daju predal nevesti srebrno ro\xc5\xbeo, in jo vpra\xc5\xa1uje za nasvet; tudi notarja potrebuje, ki da bi mu sestavil poro\xc4\x8dno pogodbo. Mar\xc5\xa1alka mu obljubi vse, vendar Ochs no\xc4\x8de oditi in zadr\xc5\xbeuje tudi Oktavijana, ki bi ga rad pridobil za sobarico svoji nevesti. Mar\xc5\xa1alka predlaga Oktavijana za kavalirja z ro\xc5\xbeo in poka\xc5\xbee Ochsu njegovo medaljonsko sliko; Ochs je sporazumen s tem. Oktavijan pokli\xc4\x8de prosilce, ki \xc4\x8dakajo v predsobi in se tako izmakne Ochsu. Prosilci, trgovci, lasuljarji, glasbeniki in pevci, u\xc4\x8denjak in notar vstopijo in predlo\xc5\xbeijo svoje \xc5\xbeelje. Ochs uka\xc5\xbee notarju, naj sestavi \xc5\xbeenitno pogodbo, medtem poje pevec svojo arijo, ki jo pa nenadoma prekine, ko Ochs zakri\xc4\x8di na notarja, ker mu dela sitnosti pri dolo\xc4\x8danju dote. Mar\xc5\xa1alka odslovi ljudi. Valzacchi in Anina se Ochsu po\xc2\xadnujata za v vohunsko slu\xc5\xbebo, Ochs pa spra\xc5\xa1uje po lepi soba\xc2\xadrici. Slednji\xc4\x8d odslovi mar\xc5\xa1alka tudi Ochsa, ki ji pred odhodom izro\xc4\x8di srebrno ro\xc5\xbeo za kavalirja. Sedaj, ko je sama, se mar\xc5\xa1al\xc2\xadka \xc4\x8duti postarano in s tiho oto\xc5\xbenostjo se poslovi od sre\xc4\x8de in mladosti. Tudi Oktavijan, ki se je vrnil oble\xc4\x8den v jaha\xc4\x8da, je navkljub izra\xc5\xbeeni ljubezni ne more potola\xc5\xbeiti. Odslovi ga, a kmalu se kesa, ker ga ni poljubila. Ker je od\xc5\xa1el, po\xc2\xad\xc5\xa1lje za njim svojega zamor\xc4\x8dka s srebrno ro\xc5\xbeo in se ponovno prepusti oto\xc5\xbenosti.\n_START_SECTION_\nDrugo dejanje\n_START_PARAGRAPH_\nDvorana v Faninalovi pala\xc4\x8di._NEWLINE_Faninal se poslovi od h\xc4\x8derke Zofije in gre po \xc5\xbeenina. V hi\xc5\xa1i in na cesti vla\xc2\xadda veliko vznemirjenje zaradi velike \xc4\x8dasti, ki jo bo s poroko dele\xc5\xbena dru\xc5\xbeina, ki je bila \xc5\xa1e nedavno navadna me\xc5\xa1\xc4\x8danska dru\xc5\xbeina. Zofija prosi Boga za poni\xc5\xbenost, ko pa vstopi z velikim spremstvom grof Oktavijan in ji izro\xc4\x8di ro\xc5\xbeo, vzplamtita v njej ponos in sre\xc4\x8da. V navzo\xc4\x8dnosti Duenne se razvije med Zofijo in Oktavijanom pogovor in oba za\xc4\x8dutita ne\xc5\xbeno naklonjenost drug za drugega. Ko pa vstopi Ochs, je Zofija ogor\xc4\x8dena nad njegovim vedenjem. Ochs se predstavi Oktavijanu in izrazi domnevo, da je mar\xc5\xa1alkina sobarica zaradi velike podobnosti najbr\xc5\xbe Oktavijanova nezakonska sestra. Nato se nerodno ne\xc5\xbeen obrne k Zofiji, ki pa se mu odmika, kar starega Ochsa \xc5\xa1e bolj razdra\xc5\xbei. Sku\xc5\xa1a jo razvneti s plesom, ven\xc2\xaddar zaman. Ko pa ostaneta Zofija in Oktavijan sama, skrita Valzacchi in Anina iz ozadja prislu\xc5\xa1kujeta in vidita poljub. Takoj obvestita Ochsa, ki pa tega dogodka ne vzame preve\xc4\x8d resno. Ochs ho\xc4\x8de nasilno odpeljati Zofijo v sosednjo sobo, da bi podpisala poro\xc4\x8dno pogodbo, tedaj pa potegne Oktavijan svoj me\xc4\x8d in v boju rani svojega nasprotnika. V hi\xc5\xa1i vlada razburjenje. Faninal besni \xe2\x80\x94 Oktavijan odide in tola\xc5\xbei Zofijo, da bo \xc5\xa1e sli\xc5\xa1ala o njem. Anina prinese ranjencu pisemce, ki mu ga je pisala mar\xc2\xad\xc5\xa1alkina sobarica, da je prosta in da \xc4\x8daka odgovora. Ochs je ves iz sebe in se napoti pisat odgovor.'